- దాదాపు 22 నెలల్లో పెరగనున్న దేశీయ
- బ్యాంక్‌ల మొండి బాకీల విలువ ఇదీ..
- ఇంకా గుర్తించని పారు రుణాలు రూ.7.7 లక్షల కోట్లు!
- ప్రగతికి విఘాతం కలిగే అవకాశం: ఇండియా రేటింగ్స్‌
ముంబయి: దేశీయ బ్యాంకింగ్‌ రంగానికి మొండి బాకీల కష్టాలు ఇప్పట్లో సమిసిపోయేలా కనపించడం లేదు. ఇప్పటికే దాదాపు రూ.6.7 లక్షల కోట్లకు చేరిన బ్యాంకుల మొండి బాకీలు రానున్న రెండేండ్లలో మరింత పెరిగే అవకాశం ఉన్నట్టు తెలుస్తోంది. 2019 మార్చి నాటికి మొండి బాకీలు మరో రూ.2.6 లక్షల కోట్ల (40.58 బిలియన్‌ డాలర్లు) మేర వృద్ధి చెందే అవకాశం ఉన్నట్లుగా విశ్లేషణలు చెబుతున్నాయి. ఫిచ్‌ రేటింగ్స్‌కు అనుబంధంగా పని చేసే 'ఇండియా రేటింగ్స్‌ అండ్‌ రీసెర్చ్‌' సంస్థ తాజా విశ్లేషణలో ఇదే విషయాన్ని వెల్లడించింది. బ్యాంకులు గుర్తించని రూ.7.7 లక్షల కోట్ల మొండి బాకీలు ఉన్నాయని అంచనా వేసింది. ఇందులో సగం వరకు వచ్చే 12-18 మాసాల్లో మొండి బాకీలుగా మారే అవకాశం ఉందని ఇండియా రేటింగ్స్‌ విశ్లేషకుడు ఉదిత్‌ కరివాలా ఒక నివేదికలో వెల్లడించారు. మొత్తం బ్యాంకు రుణాల్లో కార్పొరేట్‌, చిన్న, మధ్యస్థ సంస్థల వాటా 3.2 శాతంగా ఉంటుందని రేటింగ్‌ ఎజెన్సీ పేర్కొంది. కాగా బ్యాంకుల మొత్తం మొండి బాకీల్లో వీటి వాటా 22% ఉండటం గమనార్హం. గుర్తించి రాని బాకీలు 12 శాతంగా ఉన్నాయని తెలిపింది.
ప్రభుత్వ గణంకాల ప్రకారం గత డిసెంబర్‌ ముగింపు నాటికి బ్యాంకుల నిరర్థక ఆస్తులు (ఎన్‌పీఏలు) రూ.6.5 లక్షల కోట్లకు చేరిన సంగతి తెలిసిందే. 2016-17 ఏప్రిల్‌ నుంచి డిసెంబర్‌ కాలంలో ప్రభుత్వ రంగ బ్యాంకులపై కొత్తగా మరో రూ.లక్ష కోట్ల మొండి బాకీల వచ్చి పడ్డాయి. ముఖ్యంగా విద్యుత్తు, స్టీల్‌, రోడ్లు, మౌలిక వసతులు, టెక్స్‌టైల్‌ రంగాలలోని రుణాలు రాని బాకీలుగా నిలిచిపోయాయి. 2015-16 ముగింపు నాటికి ప్రభుత్వ రంగ బ్యాంకుల స్థూల మొండి బాకీలు రూ.5,02,068 కోట్లకుగా నమోదు అయ్యాయి. అదే డిసెంబర్‌ 2016 ముగింపు నాటికి అంటే కేవలం తొమ్మిది మాసాల్లోనే కొత్తగా మరో రూ.లక్ష కోట్ల మొండి బాకీలు కొత్తగా వెలుగులోకి వచ్చి చేరాయని స్థూలంగా రూ.6,06,911 కోట్లకు ఎగిశాయని ఇటీవలే స్వయంగా ఆర్థిక శాఖ సహాయ మంత్రి సంతోష్‌ గంగ్వార్‌ పేర్కొన్నారు.
కార్పొరేట్ల బాకీలు చాలా ఎక్కువ..
మొత్తం మొండి బాకీల్లో కార్పొరేట్ల రుణాలే ఎక్కువగా ఉన్నాయి. దేశంలోనే అతిపెద్ద విత్త సంస్థ 'స్టేట్‌ బ్యాంకు ఆఫ్‌ ఇండియా' (ఎస్‌బీఐ) డిసెంబర్‌ 2016 ముగింపు నాటికి రూ.6.36 లక్షల కోట్ల రుణాలు అందజేయగా.. ఇందులో 8.16 శాతం లేదా రూ.81,442 కోట్ల మొండి బాకీలుగా మారాయి. 'పంజాబ్‌ నేషనల్‌ బ్యాంకు' కార్పొరేట్లకు ఇచ్చిన రూ.2.05 లక్షల కోట్ల రుణాల్లో 16.38 శాతం లేదా రూ.41,467 కోట్ల అప్పులు రాని బాకీలుగా నమోదయ్యాయి. అదే విధంగా ఐడీబీఐ బ్యాంకు కార్పొరేట్‌ రుణాలు 1.31 లక్షల కోట్లుగా ఉండగా, ఇందులో రూ.25,724 కోట్లు లేదా 15.44 శాతం రాని బాకీలగా మారి ఈ బ్యాంకుకు గుది బండగా మారాయి. కెనరా బ్యాంకు కార్పొరేట్‌ రుణాలు రూ.1.47 లక్షల కోట్లు కాగా రూ.11.84 శాతం (రూ.23,018 కోట్లు) మొండి పద్దులుగా మారాయి. బ్యాంకు ఆఫ్‌ ఇండియా 1.76 లక్షల కోట్లు ఇవ్వగా 16.79 శాతం (రూ.36,003 కోట్లు) రాని బాకీలుగా నమోదయ్యాయి. బ్యాంకు ఆఫ్‌ బరోడా రూ.139 లక్షల కోట్లు జారీ చేయగా.. ఇందులో 12.85 శాతం (రూ.23,122 కోట్లు) పారు బకాయిలుగా మారాయి. యూనియన్‌ బ్యాంకు ఆఫ్‌ ఇండియా రూ.1.26 కోట్లు మంజూరు చేయగా.. 12.70 శాతం (రూ.20,293 కోట్లు) అప్పులు నిరర్థక ఆస్తులుగా నమోదయ్యాయి.
ప్రయివేటు బ్యాంకులపైనా భారం..
2014-15 ముగింపు నాటికి బ్యాంకుల మొండి బాకీలు రూ.2,67,065 కోట్లుగా ఉన్నాయి. 2016 డిసెంబర్‌ 31 నాటికి ప్రయివేటు రంగ బ్యాంకుల మొండి బాకీలు రూ.70,321 కోట్లుగా నమోదయ్యాయి. 2016 మార్చి 31 నాటికి ఈ బ్యాంకుల మొండి బాకీలు రూ.48,380 కోట్లుకు చేరుకున్నాయి. కాగా 2014-15 ముగింపు నాటికి ప్రయివేటు రంగ బ్యాంకుల మొండి బాకీలు రూ.31,576 కోట్లుగా నమోదయ్యాయి. ఈ దెబ్బతో ఆయా బ్యాంకుల నికర లాభాలు భారీగా పడిపోయాయి. కొన్ని బ్యాంకులు ఏకంగా నష్టాలు చవి చూశాయి.
మీ స్నేహితులకు రికమెండ్ చెయ్యండి